NOTĂ DE FUNDAMENTARE
la proiectul de decizie „Cu privire la transmiterea unor sectoare de drum din proprietatea publică a raionului Ștefan Vodă în proprietatea statului și instituirea Comisiei de transmitere”
Necesitatea elaborării proiectului de decizie este determinată de Hotărârea Guvernului nr. 70 din 18 februarie 2026 privind propunerea de transmitere a unor bunuri din proprietatea unităților administrativ-teritoriale în proprietatea statului, prin care Guvernul a propus Consiliului raional Ștefan Vodă transmiterea cu titlu gratuit în proprietatea statului a unor sectoare de drum public local, incluse în categoria drumurilor publice regionale.
Totodată, prin demersul Ministerului Infrastructurii și Dezvoltării Regionale nr. 11-920 din 26 februarie 2026, Consiliul raional Ștefan Vodă a fost informat despre aprobarea Hotărârii Guvernului nr. 70/2026 și a fost solicitată întreprinderea măsurilor necesare pentru realizarea procedurii de transmitere, inclusiv instituirea Comisiei de transmitere în conformitate cu Regulamentul cu privire la modul de transmitere a bunurilor proprietate publică, aprobat prin Hotărârea Guvernului nr. 901/2015.
Scopul proiectului este asigurarea transmiterii, cu titlu gratuit, din proprietatea publică a raionului Ștefan Vodă în proprietatea statului, administrarea Ministerului Infrastructurii și Dezvoltării Regionale (gestiunea S.A. „Administrația Națională a Drumurilor”), a sectoarelor de drum prevăzute în Hotărârea Guvernului nr. 70/2026 și instituirea Comisiei de transmitere pentru realizarea procedurilor prevăzute de legislație.
Proiectul de decizie prevede:
· transmiterea cu titlu gratuit în proprietatea statului, administrarea Ministerului Infrastructurii și Dezvoltării Regionale (gestiunea S.A. „Administrația Națională a Drumurilor”), a:
· sectorului de drum cu lungimea de 27,15 km (anterior drumul public local L584 Ștefan Vodă – Ștefănești – Volintiri – Alava);
· sectorului de drum cu lungimea de 10,35 km (anterior drumul public local L583 G116 – Feștelița – Marianca de Jos);
· instituirea Comisiei de transmitere;
· împuternicirea Comisiei să efectueze toate acțiunile necesare pentru realizarea procedurii de transmitere în conformitate cu Hotărârea Guvernului nr. 901/2015.
Proiectul urmează să fie supus avizării de către subdiviziunile competente ale Consiliului raional Ștefan Vodă și examinării în cadrul comisiilor consultative de specialitate.
În conformitate cu Legea nr. 239/2008 privind transparența în procesul decizional și Hotărârea Guvernului nr. 967/2016, proiectul va fi supus consultărilor publice prin publicarea pe portalul guvernamental particip.gov.md și pe pagina web oficială a Consiliului raional Ștefan Vodă.
Adoptarea proiectului de decizie va asigura realizarea procedurii legale de transmitere a sectoarelor de drum prevăzute de Hotărârea Guvernului nr. 70/2026, cu respectarea prevederilor legislației privind administrarea proprietății publice și a Regulamentului aprobat prin Hotărârea Guvernului nr. 901/2015, contribuind la administrarea unitară a drumurilor publice regionale de către autoritatea publică competentă.
             

